คปภ.คุมเข้ม ใช้เกณฑ์บัญชีใหม่
คปภ.ออกคำสั่งประกันยึดมาตรฐานบัญชีใหม่ แจงการลงทุนละเอียดยิบ
31 พ.ค. 2559

คปภ.ออกคำสั่งประกันยึดมาตรฐานบัญชีใหม่ แจงการลงทุนละเอียดยิบ
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) ได้ออกคำสั่งนายทะเบียนให้บริษัทประกันชีวิตและบริษัทประกันวินาศภัยทำการรายงานงบการเงินใหม่ ให้เป็นไปตามมาตรฐานการรายงานทางการเงินระหว่างประเทศฉบับที่ 4 หรือ IFRS 4 ที่มีการแยกประเภทสินทรัพย์และหลักทรัพย์ที่มีการลงทุนละเอียดมากขึ้น เพื่อวัดความเพียงพอของเงินกองทุนกับภาระผูกพันจากสัญญาประกันภัย โดยให้เริ่มรายงานงบการเงินตามมาตรฐานใหม่ตั้งแต่ไตรมาสแรกของปี 2559 
แหล่งข่าวจาก คปภ. เปิดเผยว่า การออกประกาศดังกล่าวเป็นการรองรับมาตรฐานการรายงานทางการเงินระหว่างประเทศฉบับที่ 4 ที่เริ่มใช้วันที่ 1 ม.ค.ที่ผ่านมา ซึ่งการจัดทำรายงานทางบัญชีใหม่ในช่วงที่อัตราดอกเบี้ยเป็นทิศทางขาลง จะทำให้บริษัทประกันชีวิตที่มีการขายประกันสะสมทรัพย์ระยะสั้นสูงๆ อาจประสบการขาดทุนทางบัญชี เพราะต้องตั้งสำรองเบี้ยประกันภัยสูง แต่ถ้าอัตราดอกเบี้ยปรับตัวเพิ่มขึ้นจะทำให้เงินที่ตั้งสำรองไว้เปลี่ยนกลับมาเป็นกำไรแทน 
ทั้งนี้ บริษัทประกันชีวิตเริ่มมีการปรับเปลี่ยนผลิตภัณฑ์โดยหันไปขายประกันระยะยาว และประกันชีวิตควบการลงทุน เพื่อปรับโครงสร้างเบี้ยประกันภัยให้สมดุล